Ontbinde lyk in rotskraak gevindDie rotskraak waar die lyk gevind is. Foto: Verskaf Die Oos-Kaapse polisie het ŉ beroep op die gemeenskap gedoen om met inligting na vore te kom nadat ŉ man se erg ontbinde liggaam in ŉ rotskraak van die Weshoekberge langs Mount Fletcher gevind is. Kapt. Raphael Motloung, polisiewoordvoerder, het Donderdag gesê die liggaam is verlede Dinsdag omstreeks 13:00 in ŉ kraak tussen kranse gevind en deur die polisie na die oppervlak gebring. “Die man, in sy laat 30’s, se identiteit is onbekend en sy liggaam het reeds begin ontbind. Die oorledene het ŉ swart hemp met ŉ vlootblou baadjie en rooi onderklere aangehad,” het Motloung gesê. Volgens Motloung wil dit voorkom of die man op ŉ ander plek vermoor is en sy liggaam in die rotskraak gestort is. “Weens die erge graad van ontbinding, wil dit voorkom of die liggaam vir ŉ geruime tyd daar was,” het Motloung bygevoeg. Dit is nog nie bekend hoe en wanneer die man vermoor is nie. Enigiemand met inligting oor wie die persoon kan wees of die omstandighede rakende sy moord, word versoek om die konst. Rigala by 073 468 7176 of 039 2570 242 te skakel.